Document ID: 32013R1068

Title and Content:
ΚΑΝΟΝΙΣΜΌΣ (ΕΕ) αριθ. 1068/2013 ΤΗΣ ΕΠΙΤΡΟΠΉΣ της 30ής Οκτωβρίου 2013 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση των διφωσφορικών αλάτων (E 450), των τριφωσφορικών αλάτων (E 451) και πολυφωσφορικών αλάτων (E 452) στα υγράλατα ψάρια (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5, Εκτιμώντας τα ακόλουθα: (1) Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. (2) Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2). (3) Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται είτε με πρωτοβουλία της Επιτροπής είτε ύστερα από υποβολή αίτησης. (4) Στις 19 Ιουνίου 2009 υποβλήθηκε αίτηση για την έγκριση της χρήσης των διφωσφορικών αλάτων (E 450), των τριφωσφορικών αλάτων (E 451) και πολυφωσφορικών αλάτων (E 452) στα υγράλατα ψάρια, η οποία κατόπιν διαβιβάστηκε στα κράτη μέλη. (5) Τα ψάρια μπορούν να διατηρηθούν και να συντηρηθούν με την προσθήκη μεγάλων ποσοτήτων αλατιού στην πρώτη ύλη. Η διαδικασία αλάτισης, που αποτελούνταν αρχικά από ένα στάδιο, έχει εξελιχθεί και περιλαμβάνει σήμερα πολλά στάδια, όπως η προαλάτιση, η οποία επιτρέπει συντομότερο χρόνο αλάτισης και σχετικά ομοιογενή συγκέντρωση αλατιού στους μυς των ψαριών. Για τον σκοπό αυτό, καταρχάς, τα ψάρια προαλατίζονται με ένεση και/ή αλάτισμα σε άλμες με παρασκευασμένη άλμη με ελεγχόμενη συγκέντρωση άλατος. Κατόπιν αυτού τα ψάρια είναι αλατισμένα και αποξηραμένα (π.χ. πάστωμα) ώστε να επιτευχθεί η κατάλληλη συγκέντρωση αλατιού στο τελικό προϊόν. (6) Κατά τη μακρά αυτή διαδικασία διατήρησης, μπορεί να προκληθεί οξείδωση, ιδίως των λιπιδίων στους μυς των ψαριών. Αυτό θα οδηγήσει σε αλλαγή του χρώματος και της γεύσης. Η οξείδωση επιταχύνεται από τα ιόντα των μετάλλων που υπάρχουν στους μυς των ψαριών και το αλάτι που χρησιμοποιείται. Επειδή σχηματίζουν χημικά σύμπλοκα με μεταλλικά ιόντα, τα διφωσφορικά άλατα (E 450), τα τριφωσφορικά άλατα (E 451) και τα πολυφωσφορικά άλατα (E 452) έχει αποδειχθεί ότι είναι τα πλέον αποτελεσματικά για την προστασία των αλίπαστων ψαριών έναντι της οξείδωσης. Το μεγαλύτερο μέρος των πρόσθετων φωσφορικών αλάτων και του αλατιού απομακρύνεται, πριν από την κατανάλωση, με εμποτισμό σε νερό. Η περιεκτικότητα σε νερό του τελικού υγράλατου προϊόντος δεν αυξήθηκε κατά τη συγκεκριμένη χρήση των φωσφορικών αλάτων. Τα αλίπαστα ψάρια των οποίων το αρχικό χρώμα και η γεύση έχουν συντηρηθεί έχουν, ειδικότερα, ζήτηση από τις αγορές στην Ισπανία, την Ιταλία και την Ελλάδα. (7) Σύμφωνα με το άρθρο 3, σε συνδυασμό με το άρθρο 6 παράγραφος 4 της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (3), η χρήση φωσφορικών αλάτων σε υγράλατα ψάρια πρέπει να επισημαίνεται στον κατάλογο των συστατικών. Οι υπεύθυνοι των επιχειρήσεων τροφίμων μπορούν επίσης να επισημαίνουν στα προϊόντα τους ότι δεν έχουν χρησιμοποιηθεί πολυφωφορικά άλατα. (8) Δεδομένου ότι οι περισσότερες προσθήκες φωσφορικών αλάτων απομακρύνονται κατά τον εμποτισμό σε νερό, η έκθεση του καταναλωτή στα φωσφορικά άλατα θα είναι ελάχιστη και για τον λόγο αυτό δεν ενδέχεται να έχουν επίδραση στην ανθρώπινη υγεία. Ως εκ τούτου, είναι σκόπιμο να επιτραπεί η χρήση των διφωσφορικών αλάτων (E 450), των τριφωσφορικών αλάτων (E 451) και των πολυφωσφορικών αλάτων (E 452) για τη διατήρηση των υγράλατων ψαριών. (9) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης των διφωσφορικών αλάτων (E 450), των τριφωσφορικών αλάτων (E 451) και των πολυφωσφορικών αλάτων (E 452) για τη συντήρηση των υγράλατων ψαριών αποτελεί επικαιροποίηση του εν λόγω καταλόγου, η οποία δεν ενδέχεται να έχει επίπτωση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων. (10) Ο πορτογαλικός bacalhau (παστός μπακαλιάρος) παράγεται από περαιτέρω αποξήρανση υγράλατων ψαριών. Η χρήση πολυφωσφορικών αλάτων θα μπορούσε να επηρεάσει αυτή τη διαδικασία ξήρανσης. Επιπλέον, η χρήση αυτή θα μπορούσε επίσης να εμποδίσει την ανάπτυξη του χαρακτηριστικού χρώματος και της γεύσης του bacalhau. Ως εκ τούτου, οι παραγωγοί του παραδοσιακού bacalhau δεν θα ζητούσαν αλίπαστα ψάρια που υπέστησαν κατεργασία με φωσφορικά άλατα. Προκειμένου να επιτραπεί στους παραγωγούς του παραδοσιακού bacalhau να προσαρμοστούν στην πιθανή διάθεση στην αγορά ψαριών που έχουν υποβληθεί σε επεξεργασία με φωσφορικά άλατα, θα πρέπει να προταθεί μεταβατική περίοδος. Κατά τη διάρκεια αυτής της περιόδου οι παραγωγοί του παραδοσιακού bacalhau θα μπορούν να συνάψουν συμφωνίες με προμηθευτές και να εξοικειωθούν με τις αναλυτικές μεθόδους που μπορούν να χρησιμοποιηθούν για τον έλεγχο της παρουσίας πρόσθετων φωσφορικών αλάτων στα ψάρια. (11) Για να αξιολογηθεί περαιτέρω η επίδραση στη διαθεσιμότητα υγράλατων ψαριών για την παραγωγή bacalhau, η Επιτροπή, κατά τη διάρκεια τριών ετών, θα παρακολουθεί τη χρήση των πολυφωσφορικών αλάτων στις κύριες χώρες παραγωγής αλατισμένου μπακαλιάρου. (12) Με βάση τα παραπάνω, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Οκτωβρίου 2013.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 2767
13
1258
6052
3544
2735
1268

EuroVoc IDs (Expanded): 2767
13
1258
6052
3544
2735
1268

Dataset Source: meu

Split: test